爲徐太初友人陳府判賦梅居餞行
作者：衛宗武
朝代：宋

paragraphs: 青鞋不踏孤山路，辜負逋花今幾度。
那知別有姑射居，衆謂孤山未必如。
夙昔名傳尤願見，渴想此仙難覿面。
朋來滿口譽風神，儼若眼底逢佳人。
枝間獨具先天易，惟有太初心默識。
雅遊擬問古航船，索笑相親須有緣。
閒中積歲玩風月，虐甚祁寒飽霜雪。
此往春浮雨露香，歸來萬玉爭輝光。